UNDER LAVPUNKTET: Dansk Folkepartis Kenneth Kristensen Berth er på mange måder en ligegyldig politiker. Derfor bliver det meste af det vrøvl, han siger, mødt med et skuldertræk, og sådan har mange sikkert også haft det, da han i denne uge mente, at det var ’upassende’, at Lars Løkke Rasmussen ønskede danske muslimer en glædelig afslutning på ramadanen.

MEN DER er grund til at stoppe op. Kenneth Kristensen Berth er medlem af Indfødsretsudvalget, og det er altså ham, der er med til at bestemme, hvem vi giver dansk statsborgerskab. Han er naturligvis ikke ene om det, men magten bør tages alvorligt.

VI ER i alt for høj grad holdt op med at tage politikernes magt alvorligt. Men de kan kraftstejlemig afgøre vores liv. Kenneth Kristensen Berth afgør folks liv. Han bestemmer, hvem der får dansk statsborgerskab, og hvem der ikke gør.

PROBLEMET forstærkes, fordi langt mere betydningsfulde politikere som Kristian Thulesen Dahl ikke tager afstand fra partisoldaten Kenneth Kristensens ildelugtende skraldespand af ord. Thulesen Dahl vil som bekendt gerne i regering og kommer det sikkert også på et tidspunkt.

OG SÅ har vi måske lige pludselig en finansminister, der mener, at det er et problem, at statsministeren sender en positiv melding til de danske muslimer. En melding, der i øvrigt svarer til at ønske kristne glædelig jul med ønsket om nogle gode juledage med deres nærmeste.

DERFOR ER der god grund til at stoppe op og sige: Hvad fanden har I gang i?

HVIS DU spørger mig, er det, der er gang i, at det er blevet almindelig god tone at kritisere muslimer over en bred kam. Vi gør ingen forskel. Alle er potentielt terrorister og en belastning for det danske samfund.

I GAMLE dage sad de indvandrerfjendske på den politiske udskiftningsbænk. Nu er de blevet nøglespillere på midtbanen. En politisk midtbane, der i øvrigt minder om de fleste hold ved EM i fodbold ved at være fuldstændig overbefolket – af taktiske grunde.

VENSTRE har på det nærmeste overhalet Dansk Folkeparti i indvandrerfjendsk retorik. Og ude fra højre kant råber Nye Borgerlige, at alle de andre er for bløde. Og Socialdemokraterne har som en tæge klistret sig fast til alt, hvad der foreslås af flygtningestramninger. Af taktiske grunde.

DANMARK kan og skal ikke løse alle problemer med nutidens folkevandringer. Men derfor kan vi jo godt sige ’Eid Mubarak til danske muslimer. Håber, I får festlige dage med dem, I holder af’.*